1564-ben elhunyt Habsburg Ferdinánd osztrák főherceg, német-római császár és magyar király. Két évvel később, 1566-ban Szigetvár ostrománál elhunyt Ferdinánd régi ellenfele, I. Szulejmán oszmán szultán is. Utódaik, II. Miksa császár és II. Szelim szultán felismerték, hogy egyelőre egyikük sem tud döntő csapást mérni a másikra. 1568-ban a két birodalom Drinápolyban 8 évre szóló békeszerződést kötött. A status quo alapján felosztották a Magyar Királyságot, mindkét fél megtarthatta addigi hódításait. Lezárult a magyarországi várháborúk korszaka. A békekötést követő évtizedekben mindkét fél az adott helyzet fenntartására törekedett. 1593-ban azonban Szinán pasa, oszmán nagyvezír ostrommal bevette Sziszek várát, és kirobbant a pusztító tizenöt éves háború (1593-1606).